Jong man jaag woes met splinternuwe karFord Focus RS. Argieffoto ŉ Jong man is Sondag tussen Pretoria en Johannesburg in hegtenis geneem nadat hy erg met ŉ splinternuwe Ford Focus RS op die R21-snelweg gejaag het. Insp. Kobeli Mokheseng, woordvoerder van die Ekurhuleni-metropolisie, het gesê beamptes van die metropolisie se hoëspoedeenheid het tussen 04:00 en 10:00 ŉ operasie in albei rigtings van die R21-snelweg naby die Olifantsfontein-afrit gehou. “In dié tyd is ŉ 27-jarige man wat ŉ splinternuwe Ford Focus RS bestuur het, gevang waar hy 250 km/h in ŉ 120 km/h-sone gejaag het,” het Mokheseng gesê. “Twee manlike passasiers was saam met hom in die voertuig en hulle was onderweg van Limpopo na Thembisa. Die man het geen rede verskaf hoekom hy gejaag het nie en is in hegtenis geneem en na die Olifantsfontein-polisiestasie geneem.” Die metropolisie het ook vyf ander motoriste in hegtenis geneem wat onderskeidelik 167 km/h, 168 km/h, 172 km/h, 189 km/h en 192 km/h gejaag het. Hulle is ook in hegtenis geneem en na die Olifantsfontein-polisie geneem. Al die oortreders is op borgtog van R1 500 vrygelaat en moet binnekort in die Tembisa-landdroshof verskyn.